Як адзначыў падчас выступлення намеснік міністра адукацыі Віктар Віктаравіч Якжык, аздараўленне дзяцей і падлеткаў — адзін з прыярытэтных напрамкаў дзейнасці сістэмы адукацыі. І гэта цалкам абгрунтавана: аздараўленне дзяцей — гэта не толькі сацыяльна значная дзейнасць, але і працяг той работы, якая вядзецца ў школе. Гэта, дарэчы, абумовіла і выбар тэмы сёлетняй канферэнцыі. Нельга разглядаць выхаваўчы працэс у аздараўленчым лагеры ў адрыве ад выхаваўчага працэсу ў школе, установах дадатковай адукацыі дзяцей і моладзі. Без уліку прынцыпу пераемнасці немагчыма забяспечыць паўнацэннае развіццё дзіцяці, яго асобаснае станаўленне, атрыманне грамадска значнага адукацыйнага выніку.